ປ. ພູຕິນ ຂໍຮ້ອງ ປະຊາຊົນ ບໍ່ໃຫ້ຮ້ອນໃຈ ນຳເສດຖະກິດ ຣັດເຊຍ
ໃນຕອນທ້າຍ ການກ່າວປາໄສ ຕໍ່ປະເທດຊາດ ປ. ພູຕິນ ເວົ້າວ່າ ເສດຖະກິດຂອງຣັດເຊຍ ຈະຟື້ນໂຕຄືນ ແລະຄ່າຂອງເງິນ ruble ກໍ​ຈະ​ທຸ່ນ​ທ່ຽງ.
ປະທານາທິບໍດີ Vladimir Putin ໄດ້ສະແດງຄວາມຮູ້ສຶກໃນ ແງ່ດີອອກມາໃນການກ່າວຕໍ່ກອງປະຊຸມນັກຂ່າວໃນທ້າຍປີ ຂອງທ່ານ ໃນວັນພະຫັດມື້ນີ້ ໂດຍກ່າວຕໍ່ຊາວຣັດເຊຍວ່າ ເສດຖະກິດຂອງປະເທດຈະຟື້ນໂຕຄືນ ແລະເງິນ ruble ກໍ ຈະທຸ່ນທ່ຽງ ທ່ານພູຕິນກ່າວວ່າ ວິກິດການໃນປັດຈຸບັນນີ້ ສາມາດດຳເນີນ ຕໍ່ໄປໄດ້ຕື່ມອີກ 2 ປີຢ່າງດົນ ແຕ່ການເສດຖະກິດສາມາດຟື້ນ ໂຕຄືນໄວກວ່າຖ້າການປ່ຽນແປງພວກປັດໄຈຂ້າງນອກດີຂຶ້ນ ທ່ານພູຕິນ ກ່າວວ່າ ເງິນສຳຮອງຂອງປະເທດໃນປັດຈຸບັນ ມີ ພຽງພໍ ເພື່ອຮັກສາການເສດຖະກິດໃຫ້ຢູ່ໃນສະພາບທີ່ທຸ່ນທ່ຽງ ຕໍ່ໄປ ຄ່າຂອງເງິນ ruble ໄດ້ແຂງໂຕຂຶ້ນໃນເຊົ້າວັນພະຫັດມື້ນີ້ ກ່ອນຄຳປາໄສຂອງທ່ານພູຕິນ ຄ່າຂອງເງິນ ruble ໄດ້ຕົກລາຄາລົງຕໍ່າ ສຸດ ໃນວັນອັງຄານມື້ກ່ອນນີ້ ຊຶ່ງໄດ້ກະຕຸ້ນໃຫ້ທະນາຄານກາງຣັດເຊຍ ໃຫ້ຄຳໝັ້ນໃຈຄັ້ງໃໝ່ຕໍ່ພວກທະນາຄານ ແລະພວກບໍລິສັດ ການເງິນຕ່າງໆວ່າ ຕົນຈະເພີ້ມເງິນລົງທຶນຕື່ມອີກ ຖ້າຈຳເປັນນັ້ນ ໃນຈຸດນຶ່ງ ເງິນຕາຂອງຣັດເຊຍໃນລົດລາຄາລົງເຖິງ 80 ruble ຕໍ່ນຶ່ງດອນລາສະຫະລັດ ຄ່າຂອງເງິນ Ruble ໄດ້ລົດລົງເກືອບ 60 ເປີເຊັນ ເມື່ອແລກປ່ຽນກັບພວກເງິນຕາທີ່ສຳຄັນຂອງພວກປະເທດຝ່າຍຕາເວັນຕົກໃນປີນີ້ ທ່ານພູຕິນ ໄດ້ເວົ້າເຖິງວິກິດການໃນຢູເຄຣນໃນວັນພະຫັດມື້ນີ້ ໂດຍກ່າວວ່າ ທ່ານຢາກ ໃຫ້ຢູເຄຣນເປັນເອກກະລັກນຶ່ງທາງດ້ານການເມືອງ ທ່ານໄດ້ສະແດງຄວາມຫວັງໄວ້ວ່າ ວິກິດການດັ່ງກ່າວສາມາດແກ້ໄຂໄດ້ໂດຍຜ່ານການເຈລະຈາສັນຕິພາບ ໂດຍສະເໜີແນະໃຫ້ລັດຖະບານ Kyiv ແລະພວກກະບົດທີ່ໄດ້ຮັບການໜຸນຫຼັງຈາກຣັດເຊຍໃນພາກຕາ ເວັນອອກຂອງຢູເຄຣນ ແລກປ່ຽນຊະເລີຍເສິກກັນ ກ່ອນວັນຄຣີສມາສ ນັ້ນ ຣັດເຊຍໄດ້ປະເຊີນກັບການລົງໂທດຢ່າງໜັກຈາກຝ່າຍຕາເວັນຕົກ ເນື່ອງຈາກທ່ານພູຕິນ ຍຶດເອົາແຄວ້ນ Crimea ມາຢູ່ພາຍໃຕ້ການປົກຄອງຂອງຕົນຈາກຢູເຄຣນ ໃນເດືອນມີນາຜ່ານມານັ້ນ